Document ID: /roh_data/filtered/fineweb-2-filterrobots_roh.jsonl.gz/4842

Il vitg da La Punt Chamues-ch ha decis da refar il pli spert pussaivel il tetg dal restaurant sisum il Pass da l’Alvra. La firma per construcziuns en lain, Salzgeber da S-chanf, è vegnida incumbensada cun questa lavur. Durant las proximas duas emnas vegn cuvernà il restaurant ed era la chamona d'alp che sa chatta en vischinanza da l'ospizi.
Tenor il manader tecnic e selvicultur da La Punt Chamues-ch, Ralf Fluor, quintan ins cun custs da radund 300’000 francs per refar il donn. L’ospizi sin l'Alvra è vegni fabritgà avant 150 onns, sa chatta però anc adina en in bun stadi.
La finamira è d’avrir il restaurant
Actualmain vegnan fatgas mo las lavurs provisoricas. La primavaira èsi previs da far las renovaziuns definitivas. Ils locataris da l'ospizi sin il Pass da l'Alvra vulan avrir il restaurant.
RTR Telesguard 17:40